Duisende Britte in Kaapstad verwag | Netwerk24
Duisende Britte in Kaapstad verwag
23 Desember 2019 05:00
Die Kaapstadse metroraad sê sy beleggings in toerisme werp vrugte af met bykans 50 000 besoekers van Brittanje wat in die piek-toerismeseisoen verwag word.
Die seisoen strek van Desember tot Maart aanstaande jaar.
James Vos, Kaapstad se burgemeesterskomiteelid vir handel en belegging, sê in ’n verklaring dit is ’n toename van 30% vergeleke met die getal vir dieselfde tydperk verlede jaar.
Uit Duitsland word ’n toename van 20% verwag en 11 % uit die VSA.
Die syfers is gegrond op vlugbesprekings.
Minstens 50 000 besoekers van Brittanje word van Desember tot Maart in Kaapstad verwag. Foto: Facebook/Tourism Cape Town
“Hierdie groot toenames uit sommige van ons sleutelbronmarkte toon dat ons die toeristegetalle na ons stad kan verhoog deur die implementering van suksesvolle strategieë,” sê Vos.
“Ons inwoners en sakeondernemings sal ook uiteindelik voordeel trek.”
Vos sê die metro bied geld aan die Air Access-inisiatief, wat die mandaat het om huidige vlugroetes uit te brei en nuwe roetes te beveilig om toerisme en handel ’n hupstoot te gee.
Dit het bygedra tot die skepping van 16 nuwe roetes, 22 uitbreidings vir roetes en het die internasionale sitplekvermoë tot 1,5 miljoen tweerigting-sitplekke vergroot.
Hy sê die bou van bote en toerisme op skeepvaarte kan verder groei en die metro werk aan die nodige strategieë sodat dit die “volle potensiaal” sal bereik.
Meer oor: Kaapstad | Ekonomie | Toerisme
Meer as 5 miljoen oorsese besoekers stroom na Kaapstad